CELEX: 32018R0074
Language: lv
Date: 2018-01-17 00:00:00
Title: Komisijas Regula (ES) 2018/74 (2018. gada 17. janvāris), ar ko Eiropas Parlamenta un Padomes Regulas (EK) Nr. 1333/2008 II pielikumu groza attiecībā uz fosforskābes, fosfātu, difosfātu, trifosfātu un polifosfātu (E 338-452) lietošanu uz vertikāli novietotiem iesmiem saldētā gaļā (Dokuments attiecas uz EEZ. )

18.1.2018   
            
            
               LV
            
            
               Eiropas Savienības Oficiālais Vēstnesis
            
            
               L 13/21
            
         KOMISIJAS REGULA (ES) 2018/74
   (2018. gada 17. janvāris),
   ar ko Eiropas Parlamenta un Padomes Regulas (EK) Nr. 1333/2008 II pielikumu groza attiecībā uz fosforskābes, fosfātu, difosfātu, trifosfātu un polifosfātu (E 338-452) lietošanu uz vertikāli novietotiem iesmiem saldētā gaļā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
   tā kā:
   
               (1)
            
            
               Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
            
         
               (2)
            
            
               Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.
            
         
               (3)
            
            
               2015. gada 28. augustā tika iesniegts pieteikums, kurā lūgts atļaut fosforskābi, fosfātus, difosfātus, trifosfātus un polifosfātus (“fosfāti”) lietot par stabilizētājiem un mitrumuzturētājiem uz vertikāli novietotiem iesmiem saldētā gaļā, kas ietilpst Regulas (EK) Nr. 1333/2008 II pielikuma E daļā minētajā pārtikas kategorijā 08.2. “Gaļas izstrādājumi, kā noteikts Regulā (EK) Nr. 853/2004”. Pēc tam pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.
            
         
               (4)
            
            
               Fosfātu lietošana ir nepieciešama nolūkā daļēji ekstrahēt un sašķelt gaļas proteīnus, lai uz vertikālajiem gaļas iesmiem veidotos proteīna kārta, kas sasaistītu gaļas gabalus un tādējādi nodrošinātu vienmērīgu sasalšanu un cepšanu. Turklāt fosfāti palīdz saglabāt gaļas sulīgumu atkausēšanas laikā un nodrošina, ka vertikālie gaļas iesmi ir stabili. Šāda tehnoloģiskā vajadzība tika atzīta attiecībā uz vertikāli novietotiem, rotējošiem iesmiem ar saldētu aitas, jēra, teļa vai liellopa gaļu, kas apstrādāta ar šķidrajām garšvielām, vai ar saldētu vistas gaļu, kas apstrādāta ar vai bez šķidrajām garšvielām, izmantota atsevišķi vai kombinējot, kā arī sagriezta šķēlēs vai malta un sagatavota cepšanai, ko veic pārtikas apritē iesaistītais uzņēmējs. Galapatērētājs tad patērē pilnīgi izceptās gaļas šķēles.
            
         
               (5)
            
            
               Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes (“Iestāde”) atzinums, lai atjauninātu Savienības atļauto pārtikas piedevu sarakstu, kas noteikts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi neietekmē sabiedrības veselību.
            
         
               (6)
            
            
               Fosfātu nekaitīgumu izvērtēja Pārtikas zinātniskā komiteja, kura noteica maksimālo pieļaujamo dienas devu (izteikta kā fosfors) 70 mg uz kg ķermeņa svara (3). Fosfātus ir atļauts lietot par pārtikas piedevām ļoti dažādos pārtikas produktos, tostarp gaļas produktos un dažos gaļas izstrādājumos. Tādējādi nav gaidāms, ka lietojuma paplašinājums attiecībā uz saldētu gaļu uz vertikāli novietotiem iesmiem būtiski ietekmēs kopējo eksponētību fosfātiem. Lai ierobežotu papildu eksponētību pievienotajiem fosfātiem, lietojuma paplašinājums būtu jāattiecina tikai uz tādu uz vertikāli novietotiem iesmiem saldētu gaļu, kuras gadījumā ir noteikta tehnoloģiska vajadzība.
            
         
               (7)
            
            
               Minēto piedevu paplašināts lietojums ir Savienības saraksta atjauninājums, kam nav ietekmes uz cilvēka veselību, tādēļ Iestādes atzinumu lūgt nav nepieciešams.
            
         
               (8)
            
            
               Tāpēc attiecīgi būtu jāgroza Regulas (EK) Nr. 1333/2008 II pielikums.
            
         
               (9)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 II pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 17. janvārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 31.12.2008., 16. lpp.
   
   
      (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
   
      (3)  Pārtikas zinātniskās komitejas ziņojumi, divdesmit piektais izdevums (13. lpp.), 1991.
   
      PIELIKUMS
      Regulas (EK) Nr. 1333/2008 II pielikuma E daļā pārtikas kategorijā 08.2. “Gaļas izstrādājumi, kā noteikts Regulā (EK) Nr. 853/2004” ierakstu par fosforskābi, fosfātiem, difosfātiem, trifosfātiem un polifosfātiem (E 338-452) aizstāj ar šādu:
      
         
                      
                  
                  
                     “E 338-452
                  
                  
                     Fosforskābe – fosfāti – difosfāti, trifosfāti un polifosfāti
                  
                  
                     5 000 
                  
                  
                     (1) (4)
                  
                  
                     Tikai breakfast sausages (brokastu desās) (šajā produktā gaļa ir samalta tā, ka muskuļi un taukaudi ir pilnībā izkliedēti un šķiedrvielas ar taukiem veido emulsiju, nodrošinot šiem produktiem raksturīgo izskatu), Somijas pelēkajā sālītajā Ziemassvētku šķiņķī, burger meat (burgeru gaļā) ar minimālo dārzeņu un/vai graudaugu saturu 4 %, kas sajaukts kopā ar gaļu, kā arī šādos izstrādājumos: Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása un Syrová klobása, un uz vertikāli novietotiem, rotējošiem iesmiem saldētā ar šķidrajām garšvielām apstrādātā aitas, jēra, teļa un/vai liellopa gaļā vai ar/bez šķidrajām garšvielām apstrādātā vistas gaļā, kas izmantota atsevišķi un/vai kombinējot, kā arī sagriezta šķēlēs un/vai malta un sagatavota cepšanai, ko veic pārtikas apritē iesaistītais uzņēmējs, un pēc tam to patērē galapatērētājs.”